Man met dooie krokodil in Pretoria betrapArgieffoto ŉ Man is Vrydagoggend in Pretoria in hegtenis geneem nadat hy met ŉ dooie krokodil betrap is. “Die man het in Molotoweg in Derdepoort, naby aan Pretoria se middestad, gery toe die polisie hom omstreeks 10:15 vir ŉ roetineondersoek afgetrek het,” het Console Tleane, woordvoerder vir die Tshwane metropolisie gesê. Die krokodil, sowat 1.8m lank, is agterop die bakkie opgespoor. “Die man beweer hy het die dier op ŉ hoenderplaas in Wallmansthal (noord van Pretoria) gekry. Hy beweer die dier is doodgemaak omdat dit die hoenders bedreig het,” het Tleane gesê. Die 63-jarige man het gesê die dooie krokodil is in ŉ vrieskas aangehou. Die polisie het die man in hegtenis geneem vir die besit van ŉ beskermde dier en hy word tans by die polisiestasie in Kameeldrift aangehou. Die man kan tot 10 jaar tronkstraf gevonnis word, of ŉ groot boete opgelê word indien hy skuldig bevind word. Hy sal na verwagting binnekort in die hof verskyn. Die karkas is aan natuurbewaringsowerhede oorhandig.